## Zakon o izmjenama Zakona o pripravnicima u pravosudnim organima i pravosudnom ispitu

### NN 13/1990 (30.3.1990.), Zakon o izmjenama Zakona o pripravnicima u pravosudnim organima i pravosudnom ispitu

# SABOR SOCIJALISTIČKE REPUBLIKE HRVATSKE

Na temelju člana 389. Ustava Socijalističke Republike Hrvatske, donosim

## UKAZ

### o proglašenju Zakona o izmjenama Zakona o pripravnicima u pravosudnim organima i pravosudnom ispitu

Proglašava se Zakon o izmjenama Zakona o pripravnicima u pravosudnim
organima i pravosudnom ispitu, koji je Sabor Socijalističke Republike Hrvatske
donio na sjednici Vijeća općina 21. ožujka 1990. i na sjednici Društveno-političkog
vijeća 7. ožujka 1990. godine.

Klasa: 011-01/90-01/22

Urbroj : 71-90-1

Zagreb, 23. ožujka 1990.

PredsjednikPredsjedništva SR Hrvatske

**Ivo Latin, v. r.**

---

## ZAKON

### o izmjenama Zakona o pripravnicima u pravosudnim organima i pravosudnom ispitu

Član 1.

U Zakonu o pripravnicima u pravosudnim organima i pravosudnom ispitu
("Narodne novine", br. 54/74 i 29/78) u članu 2. stavovi 2. i
3. mijenjaju se i glase:

"Na praksu u svojstvu pripravnika ne može biti primljena osoba
pravomoćno osuđena za krivično djelo protiv osnova socijalističkog samoupravnog
društvenog uređenja i sigurnosti SFRJ, za krivično djelo protiv službene
dužnosti, samoupravnih i javnih ovlaštenja, za krivično djelo izvršeno
iz koristoljublja ili za drugo krivično djelo izvršeno iz nečasnih pobuda.

Zabrana iz stava 2. ovoga člana traje pet godina poslije izdržane, oproštene
ili zastarjele kazne."

Član 2.

Član 3. mijenja se i glasi:

"Slobodna radna mjesta pripravnika popunjavaju se natječajem kojega
objavljuje republički organ uprave nadležan za poslove pravosuđa na prijedlog
rukovodioca pravosudnog organa.

Rukovodilac republičkog organa uprave nadležnog za poslove pravosuđa
raspoređuje na rad pripravnike u pravosudne organe na prijedlog natječajne
komisije, a po prethodno pribavljenom mišljenju rukovodioca pravosudnog
organa.

Pripravnik koji je raspoređen na rad u određeni pravosudni organ u smislu
stava 2. ovoga člana zasniva radni odnos u tom pravosudnom organu danom
stupanja na rad.

Natječajnu komisiju imenuje i razrješava rukovodilac republičkog organa
uprave nadležnog za poslove pravosuđa."

Član 3.

U članu 10. stav 3. mijenja se i glasi:

"Protiv rješenja kojim se odbija molba za prijem na praksu ili
se određuje praksa u vremenu kraćem od vremena potrebnog za stjecanje uvjeta
za polaganje pravosudnog ispita može se podnijeti žalba republičkom organu
uprave nadležnom za poslove pravosuđa u roku 15 dana od dana primitka rješenja."

Član 4.

U članu 12. stav 2. mijenja se i glasi:

"Protiv rješenja iz stava 1. ovoga člana može se podnijeti žalba
republičkom organu uprave nadležnom za poslove pravosuđa u roku 15 dana
od dana primitka rješenja."

Član 5.

U članu 16. u stavu 1. iza riječi "ispit" točka se zamjenjuje
zarezom i dodaju se riječi "a za predmete Ustavni sistem i Organizacija
pravosuđa i u drugim odgovarajućim organima".

Član 6.

U članu 22. stav 5. mijenja se i glasi:

"Protiv rješenja ispitne komisije iz stava 2. i 4. ovoga člana
kandidat može podnijeti žalbu republičkom organu uprave nadležnom za poslove
pravosuđa u roku I5 od dana primitka rješenja."

Član 7.

U članu 15. u stavu 1. i 2, u članu 16. u stavu 2, u članu 22. u stavu
5. i u članu 25. riječi "Republički sekretarijat za pravosuđe i opću
upravu" u različitim padežima zamjenjuju se riječima "republički
organ uprave nadležan za poslove pravosuđa" u različitim padežima.

U članu 16. u stavu 1, u članu 17. u stavu 1, u članu 23. u stavu 2.
i u članu 27. u stavu 1. i 2. riječi "republički sekretar za pravosuđe
i opću upravu" u različitim padežima zamjenjuju se riječima "rukovodilac
republičkog organa uprave nadležnog za poslove pravosuđa."

Član 8.

Ako je prije stupanja na snagu ovoga zakona objavljen natječaj za popunjavanje
slobodnog radnog mjesta pripravnika, daljnji postupak provest će se prema
dosadašnjim propisima.

Član 9.

Ovlašćuje se Zakonodavno-pravna komisija Sabora Socijalističke Republike
Hrvatske da utvrdi i izda prečišćeni tekst Zakona o pripravnicima u pravosudnim
organima i pravosudnom ispitu.

Član 10.

Ovaj zakon stupa na snagu osmoga dana nakon objave u "Narodnim
novinama".

Broj: 112-06/88-01 /05

Zagreb, 21. ožujka 1990.

SABOR SOCIJALISTIČKE REPUBLIKE HRVATSKE

PredsjednikVijeća općina

mr. Mirko Šetina, v. r.

Predsjednik Sabora

dr Anđelko Runjić, v. r.

Predsjednik Društveno-političkog vijeća

mr Zvonimir Novak, v. r.

Zakon, NN 13/1990-170
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)